У чым сутнасць праекта? Ідэі папярэднічала цэлая гісторыя. У вёсцы Наваполле Стаўбцоўскага раёна быў млын XVIII стагоддзя. Нейкім чынам будынак не быў уключаны ні ў адзін кадастр, таму ў 2011 годзе яго без цяжкасцяў купіў прадпрымальнік і разабраў. Актывісты і сябры “Таварыства беларускай мовы” спрабавалі пісаць афіцыйныя лісты з просьбамі захаваць помнік (хоць афіцыйна ён не быў у спісе гісторыка-культурных каштоўнасцяў), але ўсім зразумела, што млын ужо страчаны. Яшчэ адной падзеяй, якая натхніла ініцыятыву “Брук” зрабіць праект, было ток-шоў у межах кампаніі “Будзьма беларусамі!” пра турыстычную адметнасць Стаўбцоўшчыны.